**Madurs que estan de moda**

Xavier Gual

El nonagenari Mossèn Ballarín, el pare literari de Mossèn Tronxo, tancarà la llista de Junts pel Sí a la província de Lleida. Deu ser perquè té la seva residència a Gósol, un poble del Berguedà però de la província de Lleida. Lluís Llach, ben endinsat en la seixantena, encapçalarà la de Girona pel seu naixement a Verges. Lluís Rabell, el líder veïnal barceloní amb l’aspecte arrodonit dels que encaren els anys previs a la jubilació tot havent passat per una vida plena i unes bones taules, és el candidat a president de la Generalitat a les llistes de Catalunya Sí que es Pot. Manuela Carmena, la meva favorita, ha assolit l’alcaldia de Madrid amb una trajectòria ben plena, amb reptes assolits i ben superats els setanta anys. Manté intactes la grapa i la capacitat dialèctica. Entre altres, aquests en són alguns dels vells més preeminents que opten per seguir fent coses i aportar iniciatives a la societat. No són els anomenats professionals de la política, donat que hi entren després d’haver desenvolupat una indiscutible trajectòria professional en àmbits ben diversos. Hi ha un altre ancià d’origen bagenc molt potent que està d’actualitat però per les xacres pròpies de l’edat, el bisbe emèrit Pere Casaldàliga. Un home que deixarà un llegat que anirà molt més enllà de la seva primària missió evangèlica a l’Amazones brasiler en defensa dels empobrits. Quan el Papa el va forçar a renunciar, ell va voler seguir amb la seva missió. Tots ells, tot el que diuen, s’ha d’arxivar a la memòria.

Per contraposició, la joventut es presenta com una virtut per ella mateixa i com l’acreditació indispensable per ser a la vida pública. Significa frescor, renovació, noves idees i trempera intel·lectual. La simple aparició de Pablo Iglesias acompanyat del seu segon Íñigo Errejón amb aquell aspecte d’adolescent i rostre imberbe (malgrat tenir trenta-tres anys) ha estat contrapesat de seguida amb altres joves aparentment immaculats que posen cara al nou PP. La aparicions de tots ells als mitjans, sobretot als televisius, ha reforçat aquest fet de donar valor als de menys edat. Els seus missatges àgils, amb repliques ocurrents i contrasts de parers enllestits com una partida de tenis es venen molt millor que les reflexions reposades d’una persona madura que combina decrepitud física amb saber, el qual necessita més de 140 caràcters per explicar-se. És l’estètica indiscutible que compara la vella amb la nova política. El canvi de cares s’associa a canvi de models i no sempre és així.

Jovenesa respecte de senectut semblen contraposar-se i poc a poc les tendències es creuen. En general i per fortuna, els humans encarem la decrepitud física molt abans que la psíquica. És a dir, les persones podem tenir un aspecte exterior molt deteriorat però mantenint a l’interior un gran pensador, ple d’experiències i coneixements. Fixem-nos en algú com Stephen Hawking amb la seva cadira de rodes i la tecnologia que li permet explicar tot el que porta a dins malgrat que jo no ho pot fer oralment. És la mostra indiscutible del que estic dient. La imatge, entesa com a fet visual, prima la bellesa estètica i l’aspecte saludable. A vegades fins a límits malaltissos. Observin els personatges recosits, dopats i monstruosos que apareixen en programes de famosos. Han convertit la seva vida en un miratge, obsessionats per mantenir un aspecte falsament tendre i fer unes accions que no els hi corresponen. A més, la demografia suportarà la inevitable tendència a tenir en compte als grans en els pròxims temps. Els membres del baby boom comencen a arribar a la vellesa. És un grup molt nombrós producte d’uns anys d’alta natalitat, ben alimentats, amb cura de la seva salut i fent exercici (alguns), amb molta informació sobre com viure sanament i evitar mals hàbits. Degut a que són molts, la seva generació haurà de seguir aportant valor a la societat i les arrugues seran molt presents en tots els àmbits.

Al cap i a la fi, l’edat es tan sols una forma de comptar en una societat en la que tot ha de ser comptat. Cinquanta anys és una breu alenada per algú que en té noranta, mentre que fa fredor en un divuit quan pensa en el dia que els complirà. Tots coneixem joves envellits i vells juvenils. Tot és qüestió d’estats mentals que cal valorar per com som i no per quants anys comptem.